Diari Oficial de la Generalitat Valenciana


Sumari del DOGV 2928, del 12-02-1997 (1997/838257)

ORDRE del 4 de desembre de 1996, de la Conselleria d'Agricultura i Medi Ambient, per la qual s'estableix un règim de subvencions destinades a la realització d'activitats de voluntariat ambiental i es convoca la concessió de les ajudes per a l'exercici de 1997.
--------------------------------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/1996/12/04/(1)/dof/vci/html**

### Dades del document

Número de DOGV
:   2928

Data del DOGV
:   12-02-1997

Secció del DOGV
:   DISPOSICIONS GENERALS

Número del document
:   1997/838257


Data del document
:   04-12-1996

Organisme emissor
:   Conselleria de Cultura, Educació i Ciència

Tipus de document
:   Ordre

Anàlisi jurídica

ORDRE del 4 de desembre de 1996, de la Conselleria d'Agricultura i Medi Ambient, per la qual s'estableix un règim de subvencions destinades a la realització d'activitats de voluntariat ambiental i es convoca la concessió de les ajudes per a l'exercici de 1997.  
La conservació dels valors ambientals del nostre territori és un dels objectius prioritaris de la societat, per la qual cosa existeix per part de distints ajuntaments i associacions una inquietud per participar en activitats de voluntariat que contribuïsquen al desenvolupament d'actituds positives cap al nostre patrimoni forestal i en especial la seua defensa enfront dels incendis.  
El foment de la participació ciutadana en les tasques de promoció i protecció de les forests és un dels objectius de la Llei 3/1993, Forestal de la Comunitat Valenciana.  
En virtut d'això, a proposta de la Direcció General de Desenvolupament Forestal, i de conformitat amb allò disposat en l'article 35 de la Llei 5/1983, de 30 de desembre, del Govern Valencià, i l'article 47.3 del text refós de la Llei de la Hisenda Pública de la Generalitat Valenciana, aprovada pel Decret Legislatiu de 26 de juny de 1991, del Consell de la Generalitat Valenciana,  
ORDENE  
Article 1  
D'establir un règim de subvencions per a activitats de voluntariat ambiental a càrrec del capítol IV de la secció 12, Conselleria d'Agricultura i Medi Ambient; servei 08, Direcció General de Desenvolupament Forestal; programa 442.40, Restauració i Protecció dels Recursos Naturals, línia 1.337 dels pressupostos de la Generalitat Valenciana, la dotació anual de la qual dependrà de l'assignació que per a aquest règim de subvencions establisquen les corresponents lleis de pressupostos.  
Article 2  
Aprovar les bases per les quals es regirà aquest règim de subvencions i que figuren com a annexos a aquesta ordre.  
Article 3  
La convocatòria d'ajudes, establerta en aquesta ordre amb caràcter general, es farà pel procediment anticipat, d'acord amb l'Ordre del 26 de setembre de 1994, de la conselleria d'Economia i Hisenda, per la qual cosa la concessió estarà condicionada a l'existència, en el pressupost de l'exercici següent, de crèdit prou i adient.  
Article 4  
En tot allò no regulat en aquesta ordre, s'atendrà a allò disposat en el Decret Legislatiu de 26 de juny de 1991, de la Generalitat Valenciana, pel qual s'aprova el text refós de la Llei d'Hisenda Pública de la Generalitat Valenciana.  
DISPOSICIONS FINALS  
Primera  
Es delega el director general de Desenvolupament Forestal amb la facultat d'anul·lar totalment o parcialment la subvenció concedida quan l'activitat no es faça d'acord amb el projecte que va ser objecte de subvenció o no estiga justificada convenientment segons aquesta convocatòria i se li faculta perquè en l'àmbit de les seues competències, prenga les mesures oportunes per a dur a terme el que es disposa en aquesta ordre.   
Segona  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana.  
Tercera  
Contra aquesta ordre, que posa fi a la via administrativa, es podrà interposar recurs contenciós administratiu en el termini de dos mesos, comptadors des de l'endemà de la seua publicació, davant la Sala Contenciosa Administrativa del Tribunal Superior de Justícia de la Comunitat Valenciana. La interposició del recurs esmentat requerirà comunicació prèvia a la Conselleria d'Agricultura i Medi Ambient.  
Tot això de conformitat amb allò previst en els articles 57 i 58 de la Llei Reguladora de la Jurisdicció Contenciosa Administrativa i l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
DISPOSICIÓ TRANSITÒRIA PER A 1997  
El termini per a presentar les sol·licituds per a 1997 serà d'un mes, comptador des de l'endemà de la publicació en el Diari Oficial de la Generalitat Valenciana d'aquesta ordre.  
València, 4 de desembre de 1996.  
La consellera d'Agricultura i Medi Ambient,  
MARIA ÀNGELS RAMÓN-LLIN I MARTÍNEZ  
ANNEX I  
Bases per les quals es regula el règim de subvencions destinades a la promoció d'activitats de voluntariat ambiental  
Primera. Beneficiaris  
1.1 Podran sol·licitar subvencions les associacions i entitats sense ànim de lucre de la Comunitat Valenciana entre els fins estatutaris de les quals figuren la defensa i la conservació de la natura i l'educació ambiental, o bé demostren una trajectòria consolidada en aquest camp, com també les organitzacions sindicals i ajuntaments.  
1.2 Les entitats o organitzacions hauran de complir els següents requisits:  
a) Estar legalment constituïdes  
b) Tenir el seu àmbit d'actuació, totalment o parcialment, a la Comunitat Valenciana.  
c) Disposar de l'estructura suficient per a garantir el compliment dels objectius.  
d) Haver justificat, si s'escau, la realització de les activitats subvencionades en anteriors convocatòries.   
Segona. Objecte i actuacions que s'han de realitzar  
Serà objecte de subvenció l'execució de projectes d'activitats de voluntaris que puguen contribuir a la consecució d'alguns d'aquests objectius:  
- Conservació, protecció, desenvolupament i promoció de forests o terrenys forestals mitjançant accions dirigides al control i informació de visitants, al control del compliment de les distintes normatives mediambientals aplicables, a la vigilància dissuasòria, al control de plagues i malalties forestals i, de forma prioritària, a la prevenció i vigilància d'incendis forestals.  
- Les activitats encaminades a la protecció i promoció de les forests podran desenvolupar-se al llarg de tot l'any natural i hauran de cobrir obligatòriament almenys un mes, entre l'1 de juny i el 15 d'octubre.  
Tercera. Quanties de les ajudes  
Les subvencions podran finançar fins el 100% de l'execució dels projectes i l'ajuda màxima que pot rebre cada projecte és de cinc milions de pessetes. Cada entitat pot presentar un màxim de tres projectes, amb la limitació de dos en la mateixa província.  
L'import de les subvencions regulades per aquesta ordre no podrà ser, en cap cas, de tal quantia que, aïlladament o en concurrència amb subvencions o ajudes d'altres administracions públiques, o d'altres ens públics o privats, supere el cost de l'activitat.  
Quarta. Sol·licituds i documentació  
4.1 Les sol·licituds adaptades al model de l'annex II i tota la documentació requerida es podran presentar en els registres de les direccions territorials de la Conselleria d'Agricultura i Medi Ambient a Alacant, Castelló i València,   
- Alacant, carrer de Churruca, 29   
- Castelló, carrer d'Herrero, 23  
- València, carrer de Gregorio Gea, 27  
O en els centres d'informació de l'Oficina d'Informació, Iniciatives i Reclamacions de la Generalitat Valenciana, o per qualsevol dels mitjans establerts en l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Es dirigiran al director general de Desenvolupament Forestal.  
4.2 El termini de presentació serà des de l'1 fins el 30 de novembre de l'any anterior al de la realització de les activitats previstes.  
Els sol·licitants hauran de presentar la següent documentació:  
- Sol·licitud tipus segons el model inclòs en l'annex II  
- Fotocòpia compulsada dels estatuts de l'associació o entitat sol·licitant. En el cas de corporacions locals i altres entitats públiques: acord adoptat per l'òrgan competent pel qual s'aprova la sol·licitud de subvenció.  
- Els grups que no hagen participat en campanyes precedents, un informe de les activitats realitzades per l'entitat en l'àrea de conservació de la natura.  
- Memòria d'activitats.  
- Fotocòpia compulsada del NIF o CIF del sol·licitant.  
- Imprès d'alta a tercers per a pagaments de la Generalitat Valenciana, degudament segellat per l'entitat bancària i firmat per l'interessat.  
- Zones d'actuació en ordre de preferència.  
4.3 Es podran presentar diversos projectes alternatius.  
4.4 La realització de les activitats que constituïsquen el contingut essencial dels programes no podrà ser objecte de subcontractació o contractació específica de serveis.  
4.5 L'admissió a tràmit d'una sol·licitud de subvenció no en generarà cap compromís de concessió.  
4.6 No seran admeses aquelles sol·licituds que no s'adapten al model indicat.  
Cinquena. Valoració i tràmit  
En presentar-se les sol·licituds, aquestes seran examinades pels serveis tècnics de la direcció general de Desenvolupament Forestal, demanant-se, d'acord amb l'article 71 de la Llei 30/1992, l'esmena dels errors observats.  
Passant posteriorment a la seua valoració i selecció per una comissió integrada per:  
- El director general de Desenvolupament Forestal com a president  
- El director de l'Institut Valencià de la Joventut (IVAJ)  
- Un representant de les direccions territorials de la Conselleria d'Agricultura i Medi Ambient.  
- Un representant de la Secretaria General Administrativa de la Conselleria d'Agricultura i Medi Ambient.  
- Un representant del Servei de Prevenció d'Incendis Forestals.  
Per a la concessió de subvencions, la comissió haurà de prendre en compte els següents criteris de valoració, en ordre de preferència:  
a) Valoració de les activitats realitzades en anteriors convocatòries  
b) La realització d'activitats en zones d'alt risc potencial d'incendis forestals, d'acord amb els criteris tècnics establerts per la Direcció General de Desenvolupament Forestal  
c) Realització d'activitats en àrees d'alt interès forestal.  
d) Interès de les activitats proposades, com també dels períodes, i nombre de voluntaris.  
e) El grau d'adequació entre la despesa prevista i els objectius perseguits pel projecte.  
f) Experiència prèvia en activitats de voluntariat, suficientment documentada.  
g) L'obertura de l'activitat a persones alienes a l'entitat sol·licitant, i en especial la implantació del voluntariat en la zona d'actuació.  
h) Promoure activitats que faciliten la integració de persones amb minusvàlues, físiques, psíquiques o socials.  
i) La coordinació de les activitats proposades amb altres grups o entitats.  
Seran exclosos aquells projectes que practiquen qualsevol política discriminatòria en la selecció dels seus participants.  
5.1 La comissió avaluadora farà d'ofici les actuacions que estime necessàries per a la determinació, el coneixement i la comprovació de les dades en virtut de les quals s'ha de pronunciar la resolució.  
5.2 La proposta de resolució haurà d'incloure la relació de sol·licitants per als quals es proposa una subvenció, el cost acceptat de les accions objecte de subvenció i llur quantia, percentatge de subvenció concedit sobre el mateix, procediment d'avaluació i zones d'actuació, així com la relació de peticions rebutjades i la raó.  
5.3 Una vegada resolt el procediment per la consellera d'Agricultura i Medi Ambient, es publicarà en el Diari Oficial de la Generalitat Valenciana. La resolució serà també notificada als interessats.  
5.4 Si en el termini de tres mesos des de la finalització de presentació d'instàncies no recau resolució expressa sobre les sol·licituds de subvenció, s'entendrà que queden desestimades.  
5.5 Els beneficiaris de les subvencions hauran d'acceptar-les expressament, com també el compliment de les seues condicions, en el termini de deu dies a partir del següent al de la notificació de la resolució de concessió. La no-acceptació implicarà la renúncia a aquestes.  
5.6. La concessió de la subvenció no eximeix del compliment d'altres normatives i en especial de les referides a la tramitació de permisos d'acampada, ús d'albergs, etc, els quals hauran de ser sol·licitats segons el seu propi règim.  
Sisena. Obligacions dels beneficiaris   
Tots els beneficiaris hauran d'acceptar la coordinació de les seues activitats per part de la Conselleria d'Agricultura i Medi Ambient, en especial l'exercida a través dels tècnics responsables, els tècnics comarcals i els agents forestals, als quals s'haurà de comunicar de manera prèvia l'inici i la finalització de les activitats, mitjançant actes elaborades per a tal fi. Les actes s'adjuntaran a l'expedient, cosa que és un requisit previ a la percepció de la subvenció concedida.  
Així mateix, hauran d'acceptar de manera expressa les obligacions recollides en els apartats següents:  
6.1 Acceptar les normes fixades en aquesta convocatòria, així com aquelles que la Direcció General de Desenvolupament Forestal establesca per al seu desenvolupament i seguiment, especialment trametre'n parts periòdics de l'activitat, d'acord amb la sistemàtica fixada pel pla de prevenció d'incendis de la Comunitat Valenciana.  
6.2 Nomenar un director tècnic del projecte, que es convertirà en un interlocutor vàlid per a la Conselleria d'Agricultura i Medi Ambient en tot allò relacionat amb el desenvolupament del projecte. Aquest nomenament s'haurà de comunicar per escrit.  
6.3 Comunicar per escrit les modificacions que es produïsquen en el desenvolupament del projecte subvencionat.  
6.4 Presentar, una vegada acabades les activitats, una memòria que considere la totalitat del projecte realitzat i els resultats aconseguits, estructurada en els apartats següents: presentació, descripció de les activitats, formació, material divulgatiu emprat, missions realitzades, relació completa del personal participant, mitjans de transport emprats, pressupost final, resum estadístic, avaluació global i impressions.  
6.5 Admetre la presència del personal designat per la Conselleria d'Agricultura i Medi Ambient per a supervisar i coordinar les activitats.  
6.6 Qualsevol anunci, material imprès o publicació de l'activitat, inclosa la impressió de samarretes i distintius per a vehicles, com també el material de difusió complementari que es distribuïsca entre els visitants haurà de comptar amb l'autorització prèvia de la Conselleria d'Agricultura i Medi Ambient i s'hi farà constar, si escaiguera, com també en les publicacions resultants dels treballs, que han sigut realitzats amb una subvenció d'aquesta conselleria.  
6.7 La submissió a les actuacions de control financer en relació amb la subvenció concedida que corresponen a la Intervenció General de la Generalitat Valenciana.  
6.8 Comunicar per escrit a la Conselleria d'Agricultura i Medi Ambient l'obtenció de qualsevol altra ajuda o subvenció per a la mateixa finalitat, procedent de qualssevol altres administracions o ens públics.  
6.9 Subscriure o disposar d'una assegurança d'accidents i responsabilitat civil que cobrisca tant el personal voluntari com terceres persones. Aquesta condició tindrà caràcter previ a l'inici de l'activitat.   
6.10 Els grups beneficiaris hauran d'establir normes internes de funcionament que no autoritzen la conducció de vehicles tot terreny a persones amb una antiguitat del carnet de conduir igual o inferior a dos anys.  
6.11 Tota alteració de les condicions preses en compte per a la concessió de la subvenció i, en tot cas, l'obtenció concurrent d'altres subvencions o ajudes concedides per altres administracions o ens públics o privats, podrà donar lloc a la modificació de la resolució de concessió.  
6.12 No tenir deutes pendents amb la Generalitat Valenciana.  
6.13 Acceptar les normes mínimes d'uniformitat que establisca la Conselleria d'Agricultura i Medi Ambient, tant en vestimenta com en els logotips dels vehicles que siguen finançats a càrrec d'aquesta subvenció.  
Setena. Procediment de pagament  
El pagament es realitzarà d'acord amb els terminis i requisits que establesca la Generalitat en el seu procediment administratiu, per la qual cosa, en cap moment s'entendrà que té caràcter d'immediat.  
En qualsevol cas el procediment de pagament s'ajustarà al que es dispose en la legislació aplicable en cada moment.  
Vuitena. Justificació de les actuacions que s'han de realitzar  
A l'efecte d'aquesta ordre, es consideren despeses subvencionables els següents:  
I. Despeses d'alimentació  
II. Transport, lloguer de vehicles, gasolina, dietes de desplaçament, etc.  
III. Material fungible necessari per a la correcta realització del projecte  
IV. Serveis, sempre que no signifiquen una subcontractació parcial o total del projecte (assegurances, publicacions, etc.)  
V. Despeses de personal  
VI. Altres despeses.  
8.1 Tots els beneficiaris queden obligats a presentar la justificació de totes les despeses efectuades per a la realització dels projectes subvencionats fins assolir, almenys, l'import total del cost acceptat (punt 5.2 de les bases).  
8.2. Les dietes d'alimentació podran ser justificades per alguna de les formes següents:  
a) Presentant les factures o tiquets dels establiments on s'haguera efectuat el servei de restauració, amb la clara identificació del nombre de persones ateses, el preu unitari i la data. No podran ser acumulats serveis efectuats en un termini superior a un mes.  
b) Mitjançant la indemnització econòmica corresponent a cada voluntari, adjuntant el full de despeses, desglossada i firmada pel perceptor. En cap cas no es podran superar les 2.000 PTA/dia/persona.  
c) Per la presentació de factures de compra de comestibles. En qualsevol cas independentment de l'import, hi ha d'haver la identificació clara del destinatari. No s'admetran tiquets de compra que no estiguen avalats per la seua corresponent factura.  
d) Les opcions anteriors són incompatibles per a un mateix període.  
8.3. Combustibles, prestació de serveis, lloguer de cotxes, etc  
:  
a) Presentant factures amb el rebut corresponent dels establiments que hagen realitzat la prestació.  
b) No es podran presentar factures que agrupen serveis prestats en terminis superiors al mes.  
c) No son vàlids els lloguers de vehicles entre particulars.  
d) Les despeses de locomoció es proposaran d'acord amb els dies efectius d'activitat.  
8.4. Compensacions per utilització de vehicles propis.  
a) Mitjançant full de ruta corresponent firmada pel perceptor. Es fixa en 23 PTA/km la quantitat màxima que es pot percebre.   
b) En aquest cas, no es podran presentar per al mateix vehicle despeses de gasolina o manteniment.  
8.5 Despeses de personal  
a) Còpia compulsada del contracte i de les nòmines firmades per les persones que hagen treballat directament en els projectes subvencionats, com també els justificants corresponents de les cotitzacions de la Seguretat Social i de l'ingrés en la Delegació d'Hisenda de les quantitats retingudes corresponents a l'IRPF.  
b) Aquestes despeses no podran superar el 10% del total subvencionat.   
c) El règim de becaris s'atendrà al que estableix la legislació vigent sobre aquesta modalitat.  
8.6 Despeses de gestió  
a) Podran ser justificades fins un 5% en despeses de gestió, administració, de difícil justificació, les quals seran acceptades després de la petició documentada del grup i certificat en aquest sentit emès pel director facultatiu i, en tots els casos, s'haurà de justificar la seua relació amb el projecte subvencionat.  
8.7 General  
a) En qualsevol documentació relacionat amb vehicles, se n'haurà d'indicar la matrícula, junt amb el full de ruta a què s'assigne la despesa.  
b) Seran objecte d'aprovació prèvia per part de la direcció facultativa les despeses següents:  
- Publicacions, material imprès, etc.  
- Despeses en formació.  
- Material de comunicacions.  
8.8 Tota la documentació justificativa es presentarà acompanyada per la seua relació detallada conforme al model descrit en l'annex d'aquesta ordre. En el cas que els justificants no siguen presentats junt amb la memòria final d'activitats, s'hi haurà d'adjuntar un full aclaridor de cada una de les partides. No serà admesa la documentació que incomplisca els requisits assenyalats.  
8.9. Aquelles entitats que estiguen subvencionades en dos o més projectes hauran de presentar tota la documentació justificativa diferenciada per a cadascun d'ells. En el cas de despeses globals, s'haurà d'indicar els percentatges assignats a cada projecte.  
Novena. Reintegrament de quantitats  
Segons estableix l'article 47.9 del text refós de la Llei d'Hisenda Pública de la Generalitat Valenciana, escaurà el reintegrament de les quantitats percebudes i l'exigència de l'interès de demora des del moment del pagament de l'ajuda en els següents casos:  
a) Incompliment de l'obligació de justificació  
b) Obtenir la subvenció sense reunir-hi les condicions requerides  
c) Incompliment de la finalitat per a la qual va ser concedida la subvenció  
d) Incompliment de les condicions imposades als beneficiaris amb motiu de la concessió de la subvenció.  
Igualment, en el supòsit que l'import de la subvenció, aïlladament o en concurrència amb subvencions o ajudes d'altres administracions públiques o d'altres ens públics o privats, supere el cost de l'activitat que s'ha de desenvolupar, escaurà el reintegrament de l'excés obtingut sobre el cost de l'activitat desenvolupada, quan la subvenció principal siga de la Generalitat Valenciana.  
Deu. Altres  
10.1 La documentació per a la justificació i la memòria final de l'activitat es presentarà abans de l'1 de novembre de cada any.  
10.2 La Conselleria d'Agricultura i Medi Ambient podrà, si ho considera convenient, anul·lar totalment o parcialment la subvenció atorgada quan l'activitat no es faça d'acord amb el projecte que va ser objecte de subvenció, o no estiga justificada convenientment segons aquesta convocatòria.  
10.3 La Conselleria d'Agricultura i Medi Ambient establirà els mòduls mínims de formació que hauran de complir tots els participants.  
10.4 Així mateix, establirà mitjans de suport tècnic que faciliten la gestió i realització del projecte.  
10.5 Tot el personal voluntari rebrà l'acreditació de la seua condició, com també la certificació expressa, una vegada finalitzada l'activitat, de la seua participació en aquesta. Igualment, la Conselleria articularà la norma per a establir una uniformitat en la vestimenta que han d'utilitzar els voluntaris en l'exercici de la seua activitat.  
10.6 La Conselleria d'Agricultura i Medi Ambient podrà cedir temporalment en ús, dins les seues disponibilitats el material que es considere oportú per a la correcta realització de les activitats.  
10.7 La Direcció General de Desenvolupament Forestal nomenarà un director facultatiu per a cadascun dels projectes.


Còpia Permalink ELI